2019. gada 20. martā Rīkojums Nr. 116

Rīgā (prot. Nr. 14 25. §)

**Par likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" sagatavošanas grafiku**

1. Apstiprināt likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" (turpmāk – budžeta likumprojekti) sagatavošanas grafiku (pielikums).

2. Izstrādājot budžeta likumprojektus, atbilstoši Likuma par budžetu un finanšu vadību 16.3panta otrajai daļai noteikt šādu valsts budžeta izdevumu pārskatīšanas tvērumu:

2.1. turpināt nozaru finansēšanas politiku pārskatīšanu – sākt veselības nozares finansēšanas politikas analīzi, padziļināti izvērtējot stacionārās veselības aprūpes finansēšanas efektivitāti, veikt Izglītības un zinātnes ministrijas pārraudzībā esošo jomu finansēšanas analīzi, izvērtēt nozaru funkciju izpildes efektivitāti un sniegt priekšlikumus tās uzlabošanai, kā arī izvērtēt piešķirtā finansējuma izlietojumu nozaru ministriju prioritārajiem pasākumiem;

2.2. turpināt valsts budžeta programmu horizontālu pārskatīšanu – pēc attiecīgu izvērtējumu veikšanas sniegt priekšlikumus preču un pakalpojumu centralizētas iegādes paplašināšanai, valsts budžeta finansēto funkciju ekonomiskākai un racionālākai īstenošanai, administratīvā sloga mazināšanai (tai skaitā pašvaldībām), kā arī "nulles budžeta" principa ieviešanai atsevišķām valsts budžeta programmām vai apakšprogrammām;

2.3. turpināt procesu (tai skaitā budžeta procesa) un sistēmu pilnveidošanu šādās jomās: valsts funkciju izpildei nemainīgā līmenī nepieciešamo izdevumu noteikšana, iepriekšējā saimnieciskajā gadā neizlietotās dotācijas no vispārējiem ieņēmumiem izmantošana, automatizētu datu apstrādes sistēmu plašāka izmantošana budžeta vadības procesos, valsts budžeta datu vizualizācijas rīki.

3. Lai nodrošinātu izdevumu pārskatīšanu atbilstoši šā rīkojuma 2. punktam, ministrijām saskaņā ar Finanšu ministrijas pieprasījumu noteiktajā termiņā un apjomā sniegt nepieciešamo informāciju un veikt analītiskos aprēķinus vai izvērtējumus.

4. Lai sagatavotu Ministru kabineta un Latvijas Pašvaldību savienības vienošanās un domstarpību protokola projektu par budžeta likumprojektiem, Finanšu ministrijai vienoties ar Latvijas Pašvaldību savienību par sarunu norises grafiku.

5. Ministrijām līdz 2019. gada 31. maijam uzsākt diskusijas ar Latvijas Pašvaldību savienību par attiecīgo nozaru jautājumiem, kuriem ir ietekme uz pašvaldību budžetiem.

6. Ar budžeta likumprojektu sagatavošanu saistītos jautājumus izskatīt:

6.1. Nacionālajā trīspusējās sadarbības padomē un Nacionālajā attīstības padomē Ministru prezidenta noteiktajos termiņos;

6.2. Nacionālās trīspusējās sadarbības padomes Budžeta un nodokļu apakšpadomē, pieaicinot Latvijas Tirdzniecības un rūpniecības kameras pārstāvjus, finanšu ministra noteiktajos termiņos.

Ministru prezidents A. K. Kariņš

Finanšu ministrs J. Reirs